## Justícia reforça amb 377 funcionaris els òrgans judicials de la Comunitat Valenciana per a alleugerir la càrrega de treball

*** Es prorroguen els reforços de 2024 durant el primer semestre de 2025**

La Conselleria de Justícia i Administració Pública reforça amb 377 funcionaris els òrgans judicials de la Comunitat Valenciana durant el primer semestre de 2025.

L’objectiu de la Generalitat és dotar amb els millors mitjans l’Administració de justícia perquè preste un servici àgil i de qualitat i, per a fer-ho, s’ha aprovat la pròrroga dels reforços de 2024 durant sis mesos més.

En este sentit, amb estos reforços es pretén agilitzar la càrrega de treball de l’Administració de justícia en òrgans com fiscalia, audiències provincials, jutjats de primera instància i instrucció, jutjats penals, Servici Comú Processal d’Assumptes Generals, Unitat Administrativa, sales contencioses administratives, instituts de medicina legal i ciències forenses i diferents equips transversals de suport als jutjats.

Estos reforços corresponen principalment als cossos generals de funcionaris al servici de l’Administració de justícia de gestió processal i administrativa, de tramitació i d’auxili judicial, la comesa dels quals consistix essencialment en tasques de contingut processal, sense perjuí de la realització de funcions administratives vinculades a les anteriors.

El cos de gestió processal i administrativa col·labora en l’activitat processal de nivell superior, així com en la realització de tasques processals pròpies.

El cos de tramitació processal i administrativa s’encarrega de la realització de les activitats que tinguen caràcter de suport a la gestió processal, segons l’àmbit d’especialització del lloc exercit, amb el principi de jerarquia i de conformitat amb el que s’establix en les relacions de llocs de treball.

Al cos d’auxili judicial li correspon amb caràcter general, amb el principi de jerarquia i d’acord amb el que s’establix en les relacions de llocs de treball, les realitzacions de les tasques que tinguen caràcter d’auxili a l’activitat dels òrgans judicials.

**Reforços per províncies**

En la província d’Alacant es prorroguen 123 reforços dels diferents cossos generals (88 de tramitació, 6 de gestió, 27 d’auxili processal i 2 metges forenses).

Les localitats a on es destinen estos reforços són Alacant, Alcoi, Altea, Benidorm, Calp, Dénia, Elx, Elda, Novelda, Orihuela, Sant Vicent del Raspeig, Torrevieja, la Vila Joiosa, el Campello, Xàbia, Mutxamel, Sant Joan, Santa Pola i Villena.

En la província de València el nombre de reforços fins a juny de 2025 és de 185: 140 tramitadors, 23 de gestió, 20 d’auxili processal i 2 metges forenses.

Donaran servici als òrgans judicials situats en les localitats d’Alzira, Carlet, Catarroja, Gandia, Llíria, Massamagrell, Mislata, Moncada, Ontinyent, Paterna, Quart de Poblet, Requena, Sueca, Torrent, València, Requena, Sagunt, Xàtiva i Xirivella.

En la província de Castelló el nombre de reforços ascendix a 69 (57 de tramitació, 6 de gestió, 5 d’auxili i 1 metge forense), per als òrgans judicials de Castelló, Nules, Segorbe, Vila-real, Vinaròs i Onda.

Fecha: 05/01/2025